ଜାମ୍ମୁ-କାଶ୍ମୀର ସଂକ୍ରାନ୍ତ ସର୍ବଦଳୀୟ ବୈଠକରେ ପ୍ରଧାନମନ୍ତ୍ରୀଙ୍କ ଉଦଯାପନୀ ମନ୍ତବ୍ୟ

ଏହା ବଡ ଖୁସିର କଥା ଯେ, ସମସ୍ତ ବନ୍ଧୁଗଣ ଗୋଟିଏ ସ୍ୱର ଏବଂ ଭାବନାର ପରିପ୍ରକାଶ କରିଛନ୍ତି । ଆଜି ଆମେ ଯେତେବେଳେ ଜାମ୍ମୁ-କାଶ୍ମୀର କଥା କହୁଛୁ, ସେତେବେଳେ ଆମକୁ ଜାମ୍ମୁ-କାଶ୍ମୀରର ଚାରୋଟି ଅଞ୍ଚଳର କଥା କହିବା ଉଚିତ – ଜାମ୍ମୁ, କାଶ୍ମୀର ଘାଟୀ, ଲଦାଖ ଏବଂ ପାକ-ଅଧିକୃତ କାଶ୍ମୀର । ମୁଁ ସମସ୍ତ ରାଜନୈତିକ ଦଳର ନେତାମାନଙ୍କଠାରେ କୃତଜ୍ଞ ଯେ, ସେମାନେ ଜାମ୍ମୁ-କାଶ୍ମୀରର ଅଞ୍ଚଳଗୁଡିକର ବର୍ତ୍ତମାନର ସ୍ଥିତି ପାଇଁ ନିଜର ଉଦ୍ବେଗ ପ୍ରକାଶ କରିଛନ୍ତି । ଗଣତନ୍ତ୍ର ଦ୍ୱାରା ବିଗତ ଛଅ ଦଶନ୍ଧି ଧରି ପାଳିତ ସମୃଦ୍ଧ ପରମ୍ପରା ଆମ ଦେଶର ଏକତା ଏବଂ ଅଖଣ୍ଡତାର ସବୁଠାରୁ ବଡ ଶକ୍ତି ହୋଇଆସିଛି । କିଛି ପ୍ରସଙ୍ଗକୁ ନେଇ ଆମ ମଧ୍ୟରେ ମତାନ୍ତର ହୋଇପାରେ, କିନ୍ତୁ ଯେତେବେଳେ ଦେଶର ଅଖଣ୍ଡତା ଏବଂ ସାର୍ବଭୌମତା କଥା ଉଠେ, ସେତେବେଳେ ଆମେ ସମସ୍ତେ ଏକଜୁଟ ହୋଇ ରହୁ । ଜାମ୍ମୁ-କାଶ୍ମୀରରେ ନିକଟ ଅତୀତରେ ଘଟିଥିବା ଘଟଣାଗୁଡିକ ପାଇଁ ପ୍ରତ୍ୟେକ ଭାରତୀୟ ଭଳି ମୋ ହୃଦୟ ମଧ୍ୟ ଗଭୀର ଦୁଃଖରେ ଭରିଯାଇଛି । ମୋତେ ଏହା ଦେଖି ଖୁବ ଦୁଃଖ ଲାଗେ ଯେ, ପିଲାମାନେ ସେମାନଙ୍କ ପାଠ ପଢି ପାରୁନାହାନ୍ତି, ସେଓର ଉତ୍ପାଦନ ବଜାରକୁ ପହଞ୍ଚି ପାରୁନାହିଁ, ଦୋକାନୀମାନଙ୍କର ଦୈନିକ ଆୟ ହେଉ ନାହିଁ, ଆଉ ସରକାରୀ କାର୍ଯ୍ୟାଳୟ ଜନହିତକର କାର୍ଯ୍ୟ କରି ପାରୁନାହାନ୍ତି । ଏହି ସ୍ଥିତି ଦ୍ୱାରା ଗରିବ ଲୋକ ସବୁଠାରୁ ବେଶୀ ପ୍ରଭାବିତ ହେଉଛନ୍ତି । ଆମେ ରାଜନୈତିକ କର୍ମକର୍ତ୍ତା ଏବଂ ଜନସାଧାରଣଙ୍କ ଯୋଗୁ ହିଁ ଆମର ଅସ୍ତିତ୍ୱ । ସେମାନେ ଆମର ବଳ, ସେମାନେ ଆମର ଶକ୍ତିର ସ୍ରୋତ, ପ୍ରକୃତରେ ଜନଶକ୍ତି ଆମ ସାର୍ବଜନୀନ ଜୀବନର ଏକ ଗୁରୁତ୍ୱପୂର୍ଣ୍ଣ ଅଂଶ । କେହି ବି ଆହତ ହୁଅନ୍ତୁ, ସିଏ ନାଗରିକ ହୋଇଥାନ୍ତୁ କିମ୍ବା ସୁରକ୍ଷା କର୍ମଚାରୀ, ଆମ ସମସ୍ତଙ୍କ ମନରେ ଦୁଃଖ ହୁଏ । ସେମାନଙ୍କ ପରିବାର ସହିତ ମୋର ସମ୍ପୂର୍ଣ୍ଣ ସହାନୁଭୁତି ରହିଛି । ଆହତ ହୋଇଥିବା ଲୋକଙ୍କୁ ଉନ୍ନତ ସ୍ୱାସ୍ଥ୍ୟସେବା ଯୋଗାଇବା ପାଇଁ ଆମେ ସଂକଳ୍ପବଦ୍ଧ । ଏହା ସହିତ କାଶ୍ମୀର ଘାଟୀରେ ଆମେ ଯେତେ ଶୀଘ୍ର ସମ୍ଭବ ଶାନ୍ତିର ବାତାବରଣ ସୃଷ୍ଟି କରିବାକୁ ଚାହୁଁଛୁ ଯାହାଫଳରେ ସେଠାକାର ଲୋକ ସାଧାରଣ ଭାବରେ ଜୀବନ-ଯାପନ କରିପାରିବେ, ନିଜର ଜୀବିକା ଅର୍ଜନ କରିପାରିବେ, ନିଜ ପିଲାଙ୍କୁ ପାଠ ପଢାଇପାରିବେ ଏବଂ ରାତିରେ ଶାନ୍ତିରେ ଶୋଇ ପାରିବେ । ଆମେ ସମ୍ବିଧାନର ମୂଳ ସିଦ୍ଧାନ୍ତ (Basic Principles) ଅନୁଯାୟୀ କାଶ୍ମୀର ପ୍ରସଙ୍ଗର ସ୍ଥାୟୀ ଏବଂ ଶାନ୍ତିପୂର୍ଣ୍ଣ ସମାଧାନ କରିବା ପାଇଁ ସଂକଳ୍ପବଦ୍ଧ । ଆମେ ଖୋଲା ହୃଦୟର ଏବଂ ଆମ ଦ୍ୱାର ସବୁବେଳେ ଖୋଲା । ଆମେ ସମ୍ପୂର୍ଣ୍ଣ ଜାମ୍ମୁ-କାଶ୍ମୀର ରାଜ୍ୟର ପ୍ରତ୍ୟେକ ନାଗରିକର କଲ୍ୟାଣ ପାଇଁ ସଂକଳ୍ପବଦ୍ଧ । ସମାଧାନ ଖୋଜି ବାହାର କରିବା ପାଇଁ ଆମେ ଶ୍ରୀଯୁକ୍ତ ଅଟଳ ବିହାରୀ ବାଜପେୟୀ ଦେଖାଇଥିବା ମାର୍ଗକୁ ଅନୁସରଣ କରିଆସିଛୁ । ଜାମ୍ମୁ-କାଶ୍ମୀରକୁ ପ୍ରାୟତଃ ଭାରତର ମୁକୁଟ ବୋଲି କୁହାଯାଇଥାଏ । ପ୍ରକୃତରେ ଜାମ୍ମୁ-କାଶ୍ମୀର ସବୁ ସମ୍ପ୍ରଦାୟ ମଧ୍ୟରେ ସଦ୍ଭାବ ଏବଂ ଶହ ଶହ ବର୍ଷର ପୁରୁଣା ସଂକଳ୍ପବଦ୍ଧତାର ପ୍ରତୀକ, ଯେଉଁଠାରେ ହିନ୍ଦୁ, ଶିଖ୍, ବୌଦ୍ଧ ଏବଂ ମୁସଲମାନ ଶହ ଶହ ବର୍ଷ ଧରି ଏକାଠି ରହି ଆସିଛନ୍ତି । ଜାମ୍ମୁ-କାଶ୍ମୀର ରାଜ୍ୟ ଆମର ରାଷ୍ଟ୍ର ଗଠନକାରୀମାନଙ୍କର (Founding Fathers) ସେହି ବିଶ୍ୱାସର ପ୍ରତୀକ ଯାହା ଆମର ବିବିଧତା ସତ୍ତ୍ୱେ ଆମକୁ ଏକ ଭାରତୀୟ ରୂପେ ଉଜ୍ଜୀବିତ କରିଥାଏ । ଜାମ୍ମୁ-କାଶ୍ମୀର କେବଳ ଆମ ଆଞ୍ଚଳିକ ଅଖଣ୍ଡତାର ପ୍ରସଙ୍ଗ ନୁହେଁ ବରଂ ଏହା ଆମ ଜାତୀୟତାର ସଂଜ୍ଞା । ଏହି ବାସ୍ତବତାକୁ ଆମେ ଅସ୍ୱୀକାର କରି ପାରିବା ନାହିଁ ଯେ, ପ୍ରତିରକ୍ଷା ବାହିନୀ ସବୁ ପ୍ରକାର ଆଘାତ ସହିଛି, ତାଙ୍କ ଉପରେ ଯୋଜନାବଦ୍ଧ ଭାବରେ ଆକ୍ରମଣ ହୋଇଛି, ଏହା ସତ୍ତ୍ୱେ ପ୍ରତିରକ୍ଷା ବାହିନୀ ସଂଯମ ପ୍ରଦର୍ଶନ କରିଛି । ପରିସଂଖ୍ୟାନ କହୁଛି ଯେ, ପ୍ରତିରକ୍ଷା ବାହିନୀର ଜବାନମାନେ ବହୁ ସଂଖ୍ୟାରେ ଆହତ ହୋଇଛନ୍ତି । କିଛି ଲୋକଙ୍କର ଅପପ୍ରଚାର ସତ୍ତ୍ୱେ, କାଶ୍ମୀରରେ ବିଭ୍ରାନ୍ତି ଏବଂ ଅଶାନ୍ତିର ବାତାବରଣ ସୃଷ୍ଟି କରୁଥିବା ଏବଂ ପିଲାମାନଙ୍କୁ ପ୍ରବର୍ତ୍ତାଇବା ଲୋକଙ୍କ ସଂଖ୍ୟା ଖୁବ କମ୍ । କାଶ୍ମୀରର ପ୍ରତ୍ୟେକ ଲୋକ ଶାନ୍ତି ଚାହୁଁଛି ଏବଂ ଗଣତନ୍ତ୍ରରେ ବିଶ୍ୱାସ କରୁଛି । ତେଣୁ ନିରନ୍ତର ଭାବେ ନିର୍ବାଚନ ପରେ ନିର୍ବାଚନରେ କିଛି ବିଚ୍ଛିନ୍ନଚ୍ଛାବଦୀ ଶକ୍ତିମାନଙ୍କ ଦ୍ୱାରା ଦିଆଯାଇଥିବା ଧମକ ସତ୍ତ୍ୱେ , କାଶ୍ମୀରର ଜନସାଧାରଣ ଗଣତନ୍ତ୍ରର ଏହି ପ୍ରତ୍ୟେକ ପବିତ୍ର ପର୍ବରେ ଭାରତର ଗଣତାନ୍ତ୍ରିକ ବ୍ୟବସ୍ଥାରେ ନିଜର ଆସ୍ଥା ପ୍ରକାଶ କରିଛନ୍ତି । ଏମିତିକି ବର୍ତ୍ତମାନର ଅଶାନ୍ତ ପରିସ୍ଥିତିର କିଛି ଦିନ ପୂର୍ବରୁ ହିଁ ମୁଖ୍ୟମନ୍ତ୍ରୀ ମେହବୁବା ଜୀଙ୍କର ନିର୍ବାଚନ ମଣ୍ଡଳୀରେ ବହୁଳ ସଂଖ୍ୟାରେ ମତଦାନ ହେଲା । ତେଣୁ ଏହା ଜନ ଆନ୍ଦୋଳନ ବୋଲି କହି ଭ୍ରମ ସୃଷ୍ଟି କରିବା ତାହା ମଧ୍ୟ ସତ୍ୟ ଠାରୁ ଅନେକ ଦୂରରେ । କିଛି ଅଞ୍ଚଳରେ ଆଇନ ଶୃଙ୍ଖଳା ବଜାୟ ରଖିବା ଉଦ୍ଦେଶ୍ୟରେ କିଛି କଟକଣା ଲଗାଯାଇଛି । ଏହା ଆଇନ ଶୃଙ୍ଖଳା ବଜାୟ ରଖିବା ପାଇଁ ଏକ ଆଇନଗତ ପଦକ୍ଷେପ । ନହେଲେ ଶାନ୍ତିପ୍ରିୟ ଜନସାଧାରଣଙ୍କ ଜୀବନ ଉପରେ ପ୍ରତିକୂଳ ପ୍ରଭାବ ପଡିବ । ପ୍ରକୃତରେ, ସାଧାରଣ ନାଗରିକମାନଙ୍କୁ କଟକଣା ଯୋଗୁ ଅସୁବିଧା ହୋଇ ନାହିଁ, ବରଂ ବିଚ୍ଛିନ୍ନତାବାଦୀମାନଙ୍କ ଦ୍ୱାରା ବାରମ୍ବାର ଦିଆଯାଉଥିବା ଧର୍ମଘଟର କେଲେଣ୍ଡର ଯୋଗୁ ହୋଇଛି । ଏହି ସମୟ ମଧ୍ୟରେ ଅମରନାଥ ଯାତ୍ରାର ସଫଳତାର ସହ ଅନୁଷ୍ଠିତ ହୋଇ ଚାଲିଲା । ଏହା ସହିତ, ଲଦାଖରେ ରାଜ୍ୟ ସରକାର ସୌର ଶକ୍ତି ଉପରେ ବିଶେଷ କାର୍ଯ୍ୟ କରୁଛନ୍ତି । NEET, CET, ) ବିଦେଶ ମନ୍ତ୍ରଣାଳୟ ଏହି ପ୍ରଚେଷ୍ଟା କରିବା ଦରକାର ଯେ ପାକିସ୍ତାନ ଅଧିକୃତ କାଶ୍ମୀରର ବାସିନ୍ଦା ଯେଉଁମାନେ ବିଶ୍ୱର ବିଭିନ୍ନ ଦେଶରେ ରହୁଛନ୍ତି, ସେମାନଙ୍କ ସହ ସମ୍ପର୍କ ସ୍ଥାପନ କରନ୍ତୁ ଏବଂ ସେମାନଙ୍କ ଠାରୁ ପାକିସ୍ତାନ ଅଧିକୃତ କାଶ୍ମୀରର ଦୟନୀୟ ସ୍ଥିତି ସମ୍ପର୍କରେ ସୂଚନା ହାସଲ କରନ୍ତୁ ଏବଂ ବିଶ୍ୱବାସୀଙ୍କୁ ଏହି ସୂଚନା ପ୍ରଦାନ କରନ୍ତୁ । ମୁଁ ଆପଣ ସମସ୍ତଙ୍କୁ ପୁଣିଥରେ ଏହି ବୈଠକରେ ଆପଣଙ୍କର ଗୁରୁତ୍ୱପୂର୍ଣ୍ଣ ମତାମତ ପାଇଁ ଧନ୍ୟବାଦ ଅର୍ପଣ କରୁଛି । ସରକାରଙ୍କୁ ସାହାଯ୍ୟ କରିବା ପାଇଁ ମୁଁ ଆପଣ ସମସ୍ତଙ୍କୁ ଧନ୍ୟବାଦ ଦେଉଛି । ଆମେ ସମସ୍ତେ ଏହି ଜାତୀୟ ଭାବନା ପ୍ରତି ସଂକଳ୍ପବଦ୍ଧ ଯେ, ଭାରତର କ୍ଷେତ୍ରୀୟ ଅଖଣ୍ଡତା ସହ ସାଲିସ୍ କରାଯାଇପାରିବ ନାହିଁ । ସମ୍ବିଧାନର ପରିସୀମା ମଧ୍ୟରେ ଆମେ ସବୁ ଶ୍ରେଣୀର ଅଭିଯୋଗ ଦୂର କରିବା ପାଇଁ ପ୍ରସ୍ତୁତ ରହିଛୁ । ଧନ୍ୟବାଦ ।